# ทวีปแอฟริกา

แอฟริกา| แสดงเส้นแบ่งประเทศปิดเส้นแบ่งประเทศแสดงทั้งหมด |
| พื้นที่ | 30,370,000 ตารางกิโลเมตร (11,730,000 ตารางไมล์)  (อันดับที่ 2) |
| ประชากร | 1,393,676,444 (2021; อันดับที่ 2) |
| ความหนาแน่น | 36.4/กม.2 (94/ตร. ไมล์) |
| จีดีพี (อำนาจซื้อ) | 6.84 ล้านล้านดอลลาร์สหรัฐ (ประมาณ ค.ศ. 2021 ไตรมาสที่ 4) |
| จีดีพี (ราคาตลาด) | 2.49 ล้านล้านดอลลาร์สหรัฐ (ประมาณ ค.ศ. 2021; อันดับที่ 5) |
| จีดีพีต่อหัว | 1,860 ดอลลาร์สหรัฐ (ประมาณ ค.ศ. 2021; อันดับที่ 6) |
| ศาสนา | * คริสต์ (51%)
* อิสลาม (40%)
* พื้นเมือง (6%)
* ไม่มีศาสนา (2%)
* อื่น ๆ (1%)
 |
| เดมะนิม | ชาวแอฟริกัน |
| ประเทศ | 54+2\*+4\*\* (\*ดินแดนพิพาท) (\*\*อาณาเขต) |
| ดินแดน | ขยาย
ภายนอก (3)
* บริติชอินเดียนโอเชียนเทร์ริทอรี
* ดินแดนทางใต้ของฝรั่งเศส
* เซนต์เฮเลนา อัสเซนชัน และตริสตันดากูนยา

ขยาย
ภายใน (9+1 ดินแดนพิพาท)
* อะโซร์ส
* กานาเรียส
* เซวตา
* มาเดรา
* มายอต
* เมลียา
* ปลาซัสเดโซเบรานิอา
* หมู่เกาะปรินซ์เอ็ดเวิร์ด
* เรอูว์นียง
* *จังหวัดทางใต้*
 |
| ภาษา | ภาษาพื้นเมือง 1250–3000 ภาษา |
| เขตเวลา | UTC-1 ถึง UTC+4 |
| เมืองใหญ่ | พื้นที่เมืองที่ใหญ่ที่สุด:* ไคโร
* เลกอส
* กินชาซา
* โจฮันเนสเบิร์ก
* ลูอันดา
* คาร์ทูม
* ดาร์-เอส-ซาลาม
* อาบีจาน
* อะเล็กซานเดรีย
* คิกาลี
* ไนโรบี
* แอลเจียร์
 |

แผนที่ดาวเทียมแสดงส่วนประกอบทางภูมิศาสตร์ของทวีปแอฟริกา
ภาพถ่ายทวีปแอฟริกาจากนอกโลก
**แอฟริกา** (อังกฤษ: *Africa*) เป็นทวีปที่มีขนาดใหญ่ที่สุดเป็นอันดับ 2 ของโลกรองจากทวีปเอเชีย ทั้งในแง่ของขนาดพื้นที่และจำนวนประชากร ด้วยพื้นที่ประมาณ 30.3 ล้านตารางกิโลเมตร รวมทั้งเกาะต่าง ๆ ที่อยู่ข้างเคียง คิดเป็นพื้นที่ประมาณ 6% ของพื้นผิวโลกทั้งหมด และนับเป็นพื้นที่ประมาณ 20.4% ของพื้นดินทั้งหมด ใน ค.ศ. 2018 แอฟริกามีประชากรกว่า 1.3 พันล้านคน นับเป็น 16% ของประชากรโลก ประชากรในแอฟริกาเป็นกลุ่มประชากรที่มีอายุน้อยที่สุดในโลก ใน ค.ศ. 2012 ค่ามัธยฐานของอายุประชากรอยู่ที่ 19.7 ปี ขณะที่ทั่วโลกอยู่ที่ 30.4 ปี แม้ว่าแอฟริกาจะมีทรัพยากรธรรมชาติมากมาย แต่ว่ารายได้ประชากรต่อหัวของทวีปกลับต่ำที่สุดในโลกส่วนหนึ่งอาจเป็นเพราะ อุปสรรคเชิงภูมิศาสตร์, ผลกระทบจากลัทธิล่าอาณานิคม, สงครามเย็น, ความไม่เป็นประชาธิปไตย และ นโยบายที่ผิดพลาด แม้ว่าความมั่งคั่งของทวีปจะต่ำ แต่การขยายตัวทางเศรษฐกิจพร้อมกับจำนวนประชากรอายุน้อยจำนวนมากในปัจจุบัน ทำให้แอฟริกาเป็นตลาดเศรษฐกิจที่สำคัญของโลก

ทวีปแอฟริกาถูกล้อมรอบด้วยทะเลเมดิเตอร์เรเนียนทางตอนเหนือ คลองสุเอซและทะเลแดงบริเวณคาบสมุทรไซนายทางตะวันออกเฉียงเหนือ มหาสมุทรอินเดียทางตะวันออก และมหาสมุทรแอตแลนติกทางตะวันตก เกาะมาดากัสการ์และเกาะเล็กรอบ ๆ ถือว่าเป็นส่วนหนึ่งของทวีป แอฟริกาประกอบด้วย 54 รัฐเอกราช 8 ดินแดน และ 2 รัฐที่ยังไม่ถูกยอมรับโดยสหประชาชาติโดยพฤตินัย แอลจีเรียเป็นประเทศที่ใหญ่ที่สุดในทวีป ส่วนไนจีเรียเป็นประเทศที่มีประชากรมากที่สุด ประเทศในทวีปแอฟริกาได้ร่วมมือกันจัดตั้งสหภาพแอฟริกาขึ้น มีสำนักงานใหญ่อยู่ที่อาดดิสอาบาบา

แอฟริกามีเส้นศูนย์สูตรผ่านกลางทวีปและมีเขตภูมิอากาศมากมาย แอฟริกาเป็นทวีปเดียวเท่านั้นที่มีพื้นที่ภูมิอากาศแบบอบอุ่นอยู่ในทั้งซีกโลกเหนือ และซีกโลกใต้ พื้นที่และประเทศส่วนใหญ่ในทวีปจะตั้งอยู่ในซีกโลกเหนือ แต่ก็มีหลายประเทศอยู่ในซีกโลกใต้เช่นกัน แอฟริกามีความหลากหลายทางชีวภาพมาก สามารถพบจำนวนของสัตว์ขนาดใหญ่ได้มากที่สุด เพราะได้รับผลกระทบจากเหตุการณ์สูญพันธุ์ยุคควอเทอร์นารีน้อยที่สุด ถึงอย่างนั้นแอฟริกาประสบปัญหาสิ่งแวดล้อมที่ส่งผลกระทบอย่างหนักหลายอย่าง เช่น การขยายตัวของเขตทะเลทราย การทำลายป่า การขาดแคลนน้ำและปัญหาอื่น ๆ มีความกังวลว่าปัญหาเหล่านี้จะส่งผลต่อการเปลี่ยนแปลงสภาพภูมิอากาศในทวีปแอฟริกา จากการประเมินของคณะกรรมการระหว่างรัฐบาลว่าด้วยการเปลี่ยนแปลงสภาพภูมิอากาศพบว่าแอฟริกาเป็นทวีปที่มีความเปราะบางต่อการเปลี่ยนแปลงภูมิอากาศมากที่สุด

มีการยอมรับเป็นวงกว้างว่าแอฟริกาโดยเฉพาะในแอฟริกาตะวันออกเป็นถิ่นกำเนิดของมนุษย์และเคลดวงศ์ลิงใหญ่ นั้นหมายความว่าแอฟริกามีประวัติที่ซับซ้อนยาวนาน บรรพบุรุษและต้นกำเนิดของวงศ์ลิงใหญ่ถือกำเนิดขึ้นราว 7 ล้านปีก่อน เช่น *ซาเฮลแอนโทรปุสชาเดนซิส*, *ออสตราโลพิเทคัสแอฟริกานัส*, *ออสตราโลพิเทคัสอะฟาเรนซิส*, *โฮโมอิเร็กตัส*, *โฮโมแฮบิลิส* และ *โฮโมเออร์แกสเตอร์*— โครงกระดูกที่เก่าแก่ที่สุดของ*โฮโมซาเปียน* (มนุษย์ยุคปัจจุบัน) พบในเอธิโอเปีย แอฟริกาใต้ และ โมร็อกโก โดยมีอายุประมาณ 200,000 ปี, 259,000 ปีและ 300,000 ปีตามลำดับ จึงเชื่อได้ว่าโฮโมซาเปียนถือกำเนินในแอฟริการาว 350,000–260,000 ปีก่อน

อารยธรรมของมนุษย์ในยุคแรก อย่าง อียิปต์โบราณ และฟินิเชียถือกำเนิดในแอฟริกาเหนือ ประวัติศาสตร์อันยาวนานและซับซ้อนของอารยธรรม การค้า และการอพยพ ทำให้แอฟริกามีกลุ่มชาติพันธุ์ วัฒนธรรมและภาษาที่หลากหลาย ในช่วง 400 ปีที่ผ่านมาอิทธิพลจากยุโรปแพร่เข้ามาในแอฟริกาเป็นอย่างมาก โดยเริ่มตั้งแต่ในช่วงคริสต์ศตวรรษที่ 16 ที่การค้าและค้าทาสทำให้ชาวแอฟริกันพลัดถิ่นไปอยู่ทวีปอเมริกาเป็นจำนวนมาก ในช่วงปลายคริสต์ศตวรรษที่ 19 ประเทศในยุโรปเข้ามาล่าอาณานิคมเกือบครบทุกพื้นที่ในทวีปนี้ ชาวยุโรปเข้ามาตักตวงทรัพยากรและหาประโยชน์จากชุมชนในท้องที่ ปัจจุบันประเทศส่วนใหญ่ในแอฟริกาเกิดจากกระบวนการให้เอกราชในคริสต์ศตวรรษที่ 20

## ที่สุดในทวีปแอฟริกา

| จุดที่สุดในทวีปแอฟริกา | สถานที่ | รัฐ/ประเทศ |
| --- | --- | --- |
| **จุดเหนือสุด** | แหลมราสเบนเซกกา | บิเซิร์ท/ตูนิเซีย |
| **จุดใต้สุด** | แหลมอะกะลัส | เวสเทิร์นแคป/แอฟริกาใต้ |
| **จุดตะวันออกสุด** | แหลมแฮฟูน | พุนต์แลนด์/โซมาเลีย |
| **จุดตะวันตกสุด** | แหลมเวิร์ด | ดาการ์/เซเนกัล |
| **ยอดเขาที่สูงที่สุด** | ยอดเขาคีโบ | เขาคิลิมันจาโร/แทนซาเนีย |
| **เกาะที่ใหญ่ที่สุด** | เกาะมาดากัสการ์ | มาดากัสการ์ |
| **แม่น้ำที่ยาวที่สุด** | แม่น้ำไนล์ | อียิปต์ |
| **ทะเลทรายที่ใหญ่ที่สุด** | ทะเลทรายสะฮารา |  |

## ลักษณะภูมิประเทศ

ทวีปแอฟริกาเป็นทวีปที่มีขนาดใหญ่เป็นอันดับ 2 ของโลก มีทะเลเมดิเตอร์เรเนียนเป็นพรมแดนระหว่างทวีปยุโรปทางตอนเหนือ และมีคลองสุเอซเป็นพรมแดนระหว่างทวีปเอเชียทางตะวันออกเฉียงเหนือ จุดเด่นของทวีปแอฟริกาคือ มีที่ราบสูงถึง 2 ใน 3 ของทวีป โดยเฉพาะทางภาคตะวันออกของทวีป เป็นที่ราบสูงโดยเฉลี่ยประมาณ 1,500 – 2,000 เมตรจากระดับน้ำทะเล มีแนวภูเขาไฟที่ดับแล้ว มีแนวทะเลสาบขนาดใหญ่ แล้วจะลาดต่ำไปทางตะวันตก มีเกาะมาดากัสการ์

1. **เทือกเขา** แบ่งออกเป็น 2 เขตคือ
	1. เขตภูเขาทางภาคเหนือ เป็นเขตเทือกเขาเกิดใหม่อายุราวพอ ๆ กับเทือกเขาแอลป์ในทวีปยุโรป เรียกว่า เทือกเขาแอตลาส ขนานไปกับชายฝั่งทะเลเมดิเตอร์เรเนียน ในเขตพื้นที่ประเทศโมร็อกโก แอลจีเรีย และตูนิเซีย
	2. เขตภูเขาทางภาคใต้ ได้แก่ เทือกเขาดราเคนสเบิร์ก ในประเทศแอฟริกาใต้และเลโซโท
2. **ทะเลทราย** แบ่งเป็น 2 เขตคือ
	1. เขตทะเลทรายตอนเหนือ ได้แก่ ทะเลทรายสะฮารา (ซึ่งเป็นทะเลทรายที่มีขนาดใหญ่ที่สุดในโลก) และทะเลทรายลิเบีย บริเวณนี้จะเกิดลมร้อนในทะเลทรายสะฮารา เรียกว่า *ซิร็อกโก*
	2. เขตทะเลทรายตอนใต้ ได้แก่ ทะเลทรายนามิบ และทะเลทรายคาลาฮารี
3. **แม่น้ำ**
	1. แม่น้ำไนล์ เป็นแม่น้ำสายที่ยาวที่สุดในโลก ต้นน้ำคือทะเลสาบวิกตอเรีย ไหลลงทะเลเมดิเตอร์เรเนียน
	2. แม่น้ำคองโก เป็นแม่น้ำเขตศูนย์สูตร ไหลลงมหาสมุทรแอตแลนติก
	3. แม่น้ำไนเจอร์ อยู่ในส่วนแอฟริกาตะวันตก ต้นน้ำอยู่ที่ประเทศเซียร์ราเลโอน ไหลลงสู่อ่าวกินี
	4. แม่น้ำแซมเบซี อยู่ทางด้านตะวันออกของทวีปมีแอ่งน้ำตก น้ำค่อนข้างไหลเชี่ยว ไหลลงมหาสมุทรอินเดีย ที่ประเทศโมซัมบิก

### กระแสน้ำในมหาสมุทร

1. กระแสน้ำอุ่นโมซัมบิก ไหลเลียบชายฝั่งทางด้านตะวันออกของทวีปแอฟริกา ทำให้อากาศอบอุ่นและชุ่มชื้น
2. กระแสน้ำเย็นกานาเรียส ไหลเลียบชายฝั่งทางด้านตะวันตกเฉียงเหนือของแอฟริกา ทำให้อากาศเย็นและแห้งแล้ง
3. กระแสน้ำอุ่นกินี ไหลเลียบชายฝั่งทางด้านตะวันตกของทวีปแอฟริกา ทำให้มีอากาศอบอุ่นและชุ่มชื้น
4. กระแสน้ำเย็นเบงเกวลา ไหลเลียบชายฝั่งทางด้านตะวันตกเฉียงใต้ของทวีปแอฟริกา ทำให้มีอากาศเย็นและแห้งแล้ง

## ภูมิอากาศ

ส่วนใหญ่จะมีทะเลทราย อากาศแห้งแล้ง ส่งผลต่อความเป็นอยู่ของประชากรในทวีป ส่วนมากจะอยู่ทางตอนเหนือสุดและใต้สุดของทวีป ซึ่งมีอากาศแบบเมดิเตอร์เรเนียน มีภูมิอากาศแบบทุ่งหญ้าสะวันนาอยู่บริเวณตอนเหนือ และใต้แนวศูนย์สูตร

* ภูมิอากาศแบบป่าดิบชื้น (Tropical Rain-forest Climate) ได้แก่ พื้นที่ตอนกลางของที่ราบลุ่มแม่น้ำคองโก ชายฝั่งตอนใต้ของที่ราบสูงตะวันตก และด้านตะวันตกของเกาะมาดากัสการ์
* ภูมิอากาศแบบทะเลทรายเขตร้อน (Tropical Desert Climate) พบได้ตามแนวเส้นทรอปิกออฟแครนเซอร์ นับตั้งแต่ประเทศมอริเตเนีย มาลี แอลจีเรีย ไนเจอร์ ลิเบีย อียิปต์ ซูดาน และตามแนวเส้นทรอปิกออฟแคปริคอร์น บริเวณประเทศแองโกลา นามีเบีย และบอตสวานา ทางภาคเหนือของแอฟริกามีทะเลทรายกว้างใหญ่ ได้แก่ ทะเลทรายสะฮารา ทะเลทรายลิเบีย และทะเลทรายนูเบียส่วนทางภาคใต้มีทะเลทรายคาลาฮารี และทะเลทรายนูเบีย

## การสำรวจ

ระหว่างปี ค.ศ 1100-1500 พ่อค้าชาวอาหรับนำเรื่องราวของอาณาจักรที่ยิ่งใหญ่หลายแห่งในทวีปแอฟริกาตะวันตก เช่นอาณาจักรมาลี ซองไก และเบนิน มาเผยแพร่ให้แก่ชาวยุโรปให้รู้ถึงความมั่งคั่งของแอฟริกา ทำให้ชาวยุโรปเกิดความสนใจเป็นอย่างมาก ขากนั้นในคริสต์ศตวรรษที่ 15 ชาวโปรตุเกสเริ่มทำแผนที่ของแอฟริกาและเป็นชาติแรกที่นำชนพื้นเมืองจากทางตะวันตกของทวีปส่งออกเหมือนสินค้าโดยส่งไปเป็นทาสในทวีปอื่น การค้าดำนานต่อไปนานถึงช่วงศตวรรษที่ 1800 ชาวโปรตุเกสจึงเริ่มตั้งเป็นอาณานิคมขึ้นทางตะวันตก

## เศรษฐกิจ

แผนที่กลุ่มประชาคมเศรษฐกิจแอฟริกา
  CEN-SAD
  COMESA
  EAC
  ECCAS
  ECOWAS
  IGAD
  SADC
  UMA

แม้ว่าจะมีทรัพยากรธรรมชาติมากมาย แต่แอฟริกากลับเป็นทวีปที่ยากจนและด้อยพัฒนา ซึ่งมีสาเหตุหลายประการ เช่นการระบาดของโรคร้ายแรง (ได้แก่ โรคเอดส์ และมาลาเรีย) รัฐบาลคอร์รัปชันและละเมิดสิทธิมนุษยชน การที่รัฐบาลขาดการวางแผน ระดับการรู้หนังสือที่ต่ำ การขาดแคลนเงินทุนต่างชาติ และความขัดแย้งระหว่างชนชาติที่เกิดขึ้นตั้งแต่ในรูปของกองโจร ไปจนถึงการฆ่าล้างเผ่าพันธุ์ จากรายงานการพัฒนามนุษย์ของสหประชาชาติในปี ค.ศ. 2004 ประเทศที่อยู่อันดับต่ำสุด 26 ประเทศ (อันดับ 151 ถึง 175) ล้วนเป็นประเทศในทวีปแอฟริกา

### ข้อมูลเศรษฐกิจ

* **ตารางแสดงประเทศที่มีขนาดเศรษฐกิจหรือจีดีพีมากที่สุดในทวีปแอฟริกา 10 อันดับแรก 1**

|  |  |  |
| --- | --- | --- |
| **อันดับ** | **ประเทศ** | **จีดีพี (ล้าน$) ปี 2014** |
| 1 |  ไนจีเรีย | 1,573,999 |
| 2 |  แอฟริกาใต้ | 350,082 |
| 3 |  อียิปต์ | 286,538 |
| 4 |  แอลจีเรีย | 214,063 |
| 5 |  แองโกลา | 131,401 |
| 6 |  โมร็อกโก | 110,009 |
| 7 |  ซูดาน | 74,766 |
| 8 |  เคนยา | 60,937 |
| 9 |  เอธิโอเปีย | 54,809 |
| 10 |  แทนซาเนีย | 49,115 |

1 ข้อมูลโดย IMF

* **แสดงตารางประเทศในทวีปแอฟริกาที่มีจีดีพีต่อหัวมากที่สุด 10 อันดับแรก 2**

| อันดับ (แอฟริกา) | ประเทศ | ค่าจีดีพีต่อหัว ($) ปี 2009 | อันดับ (โลก) |
| --- | --- | --- | --- |
| 1 |  อิเควทอเรียลกินี | 9,580 | 52 |
| 2 |  ลิเบีย | 9,529 | >53 |
| 3 |  หมู่เกาะเซเชลส์ | 8,973 | 56 |
| 4 |  กาบอง | 7,468 | 64 |
| 5 |  มอริเชียส | 6,838 | 68 |
| 6 |  บอตสวานา | 6,407 | 69 |
| 7 |  แอฟริกาใต้ | 5,824 | 73 |
| 8 |  นามิเบีย | 4,543 | 83 |
| 9 |  แอลจีเรีย | 4,027 | 91 |

2 ข้อมูลโดย IMF

### การคมนาคมขนส่ง

ทวีปแอฟริกายังมีปัญหาทางด้านการคมนาคมขนส่งมากกว่าทวีปอื่น ๆ เนื่องจากหลายประเทศขาดเงินทุนที่จะนำมาพัฒนาเส้นทางคมนาคมขนส่งให้ทันสมัย ประกอบกับทวีปแอฟริกามีลักษะภูมิประเทศและมีลักษณะภูมิสภาพแวดล้อมต่าง ๆ ที่เป็นอุปสรรคต่อการคมนาคมขนส่ง เช่น มีเขตทะเลทรายที่มีอาณาเขตกว้างขวาง มีพื้นที่ลุ่มและป่าดิบที่กว้างใหญ่ และพื้นที่ส่วนใหญ่เป็นที่สูงและภูเขา การคมนาคมขนส่งของทวีปแอฟริกาจึงใช้วิธีการดั้งเดิมกันทั่วไป

#### ทางน้ำ

แม่น้ำไนล์เป็นแม่น้ำที่มีบทบาทสำคัญในการคมนาคมขนส่งของทวีปแอฟริกาต่อเนื่องกันหลายศตวรรษ แต่ละปีมีเรือชนิดต่างๆล่องขึ้นลงตามแม่น้ำไนล์มากกว่า 13000 ลำ ในอดีตมีการใช้เรือใบแล่นขึ้นตามแม่น้ำไนล์ เนื่องจากมีลมพัดขึ้นเหนือและลงใต้สลับกันตามฤดูกาล ส่วนคลองสุเอซ เป็นเส้นทางคมนาคมที่เชื่อมระหว่างทะเล เมดิเตอร์เรเนียนทางเหนือ และทะเลแดงทางใต้ คลองมีความยาว 163 กิโลเมตรและกว้าง 60 เมตร คลองสุเอซทำให้การเดินเรือระหว่างทวีปยุโรปและเอเชียสะดวกรวดเร็วขึ้น

#### ทางอากาศ

ทวีปแอฟริกามีสายการบินที่ใช้ติดต่อกันทั้งระหว่างประเทศภายในทวีป และระหว่างทวีป ประเทศที่มีระบบการคมนาคมขนส่งทางอากาศที่ดีในทวีปแอฟริกา ได้แก่ ประเทศสาธารณรัฐแอฟริกาใต้ อียิปต์ เอธิโอเปีย เคนยา ไนจีเรีย และกานา ศูนย์กลางการคมนาคมทางอากาศในทวีปแอฟริกา ได้แก่ ไคโร ประเทศอียิปต์, เลกอส ประเทศไนจีเรีย, โจฮันเนสเบิร์ก และเคปทาวน์ประเทศแอฟริกาใต้

## ประชากร

### จำนวนประชากรในทวีปแอฟริกา

ความหนาแน่นของประชากรในแต่ละประเทศของทวีปแอฟริกา
ทวีปแอฟริกามีประชากรมากเป็นอันดับ 2 ของโลก รองจากทวีปเอเชีย ประเทศที่มีประชากรมากที่สุดคือประเทศไนจีเรีย รองลงมาคือ ประเทศอียิปต์ ซึ่งมีอัตราการเพิ่มของประชากรสูง ความหนาแน่นของประชากรเฉลี่ย 30.5 คนต่อ 1 ตารางกิโลเมตร (2552)

### เชื้อสายของประชากร

1. **นิกรอยด์** หรือเรียกว่า แอฟริกันนิโกร เป็นชนกลุ่มใหญ่สุดของทวีป โดยแบ่งออกเป็นกลุ่มย่อย ๆ
	* บันตู อยู่ในแถบแอฟริกาตะวันออก กลาง และใต้ เช่น เผ่าคิคูยู วาตูซี มาไซ
	* ซูดานนิโกร อยู่ในแถบแอฟริกาตะวันตกและทะเลทรายสะฮารา
	* ปิกมี บริเวณลุ่มแม่น้ำคองโก
	* บุชแมนและฮอตเทนทอต บริเวณทะเลทรายคาลาฮารี
2. **คอเคซอยด์** มาจากคาบสมุทรอาหรับ อยู่ในแถบอียิปต์และซูดาน จากชาวยุโรปบริเวณแหลมกู๊ดโฮป และตอนเหนือของทวีป

### ภาษา

ทวีปแอฟริกามีภาษาพูดมากกว่า 1,000 ภาษา เนื่องจากทวีปแอฟริกามีประชากรอยู่หลายเผ่าพันธุ์ และแบ่งได้เป็นกลุ่มใหญ่ ๆ 4 กลุ่ม

* กลุ่มภาษาเซมิติก ได้แก่ ภาษาอาหรับ ซึ่งเป็นภาษาของคนส่วนใหญ่ในแอฟริกาเหนือและบางส่วนในแอฟริกาตะวันออก
* กลุ่มภาษาซูดาน เป็นภาษาของประชากรในประเทศต่างๆ ซึ่งตั้งอยู่ในเขตทุ่งหญ้าสะวันนาทางตอนใต้ของทะเลทรายสะฮารา ตั้งแต่ภูมิภาคแอฟริกาตะวันตกไปทางตะวันออกถึงประเทศแทนซาเนีย
* กลุ่มภาษาบันตู เป็นภาษาของประชากรในประเทศต่างๆ ซึ่งตั้งอยู่ทางภาคกลาง ภาคตะวันออก และภาคใต้ของทวีปแอฟริกา กลุ่มภาษาบันตูมีหลายภาษา เช่น ภาษาซูลู สวาฮิลี
* กลุ่มภาษาเฮาซา เป็นกลุ่มภาษาทางการค้าของประชากรทางภาคตะวันตกของทวีปแอฟริกา กลุ่มภาษาเฮาซามีหลายภาษา เช่น ภาษาฟูลานี แมนดา คะวา

## ขนาดพื้นที่

ทวีปแอฟริกามีพื้นที่ประมาณ 30,400,000 ตารางกิโลเมตร ซึ่งใหญ่เป็น 3 เท่าของทวีปยุโรป และใหญ่เป็นอันดับ 2 ของโลก รองจากทวีปเอเชีย ประเทศที่มีขนาดพื้นที่ใหญ่ที่สุด คือ แอลจีเรีย (2,344,872 ตารางกิโลเมตร), สาธารณรัฐประชาธิปไตยคองโก (2,322,163 ตารางกิโลเมตร) และซูดาน (1,760,000 ตารางกิโลเมตร) ตามลำดับ

ในแง่ภูมิภาค ภูมิภาคที่มีขนาดพื้นที่มากที่สุดคือ แอฟริกาเหนือ (8,533,021 ตารางกิโลเมตร) ส่วนภูมิภาคที่มีขนาดพื้นที่น้อยที่สุดคือ แอฟริกาใต้ (3,083,998 ตารางกิโลเมตร)

## ประวัติศาสตร์

### อารยธรรมยุคแรก

จากซากฟอสซิลที่ค้นพบในแอฟริกาแสดงว่าวิวัฒนาการแรกสุดของมนุษย์นั้นเกิดที่ทวีปแอฟริกาเมื่อราว 7 ล้านปีที่แล้ว ส่วนเมื่อเกือบ 5,000 ปีมาแล้วอารยธรรมอียิปต์โบราณซึ่งเป็นหนึ่งในอารยธรรมที่ยิ่งใหญ่ในยุคแรก ๆ ของโลกได้เกิดขึ้นทางตอนเหนือของแอฟริกา และเจริญรุ่งเรืองจนกระทั่ง 30 ปีก่อนคริสต์ศักราชจึงเริ่มเสื่อมถอยลง และตกเป็นส่วนหนึ่งของอาณาจักรโรมัน จากนั้นประมาณ 1,000 ปีก่อนคริสตกาล ชาวผิวดำที่พูดภาษากบุ่มบันตู (Bantu language) เริ่มชยายถิ่นฐานด้านตะวันตกของทวีป ด้วยการขับไล่ชนเผ่าอื่น จึงมีอำนาจมากที่สุดในพื้นที่ตอนกลางและตอนใต้ของทวีป

### คณิตศาสตร์

เกือบสี่พันปีมาแล้วชาวอียิปต์และชาวบาบิโลเนียเริ่มใช้พืชคณิต

## การแบ่งภูมิภาค

ทวีปแอฟริกาสามารถแบ่งได้ 5 ภูมิภาคใหญ่ ๆ ดังนี้

การแบ่งภูมิภาคของทวีปแอฟริกา
  แอฟริกาเหนือ
  แอฟริกาตะวันตก
  แอฟริกากลาง
  แอฟริกาตะวันออก
  แอฟริกาใต้
ลักษณะภูมิประเทศของทวีปแอฟริกา
แผนที่ทวีปแอฟริกา

| ภูมิภาค | ลำดับ | ประเทศ | พื้นที่ (กม.2) | ประชากร (2563) | ความหนาแน่น |
| --- | --- | --- | --- | --- | --- |
|  แอฟริกาเหนือ |
| ประเทศ |
| 1 |  ตูนิเซีย | 155,360 | 11,818,619 | 76 |
| 2 |  โมร็อกโก | 446,300 | 36,910,560 | 83 |
| 3 |  ลิเบีย | 1,759,540 | 6,310,434 | 4 |
| 4 |  อียิปต์ | 995,450 | **102,334,404** | 103 |
| 5 |  แอลจีเรีย | **2,344,872** | 43,851,044 | 18 |
| ดินแดน |
| 1 |  กานาเรียส (สเปน) | 7,447 | 2,175,952 | 292 |
| 2 |  เซวตา (สเปน) | 18.5 | 84,202 | 4,210 |
| 3 |  มาเดรา (โปรตุเกส) | 801 | 251,060 (2564) | 313 |
| 4 |  เมลียา (สเปน) | 12.3 | 87,076 | **7,256.3** |
| 5 | เวสเทิร์นสะฮารา | 266,000 | 597,339 | 2 |
| สถิติ | 6,012,669 | 204,420,690 | 34.0 |
|  แอฟริกากลาง |
| 1 |  กาบอง | 257,670 | 2,225,734 | 9 |
| 2 |  แคเมอรูน | 472,710 | 26,545,863 | 56 |
| 3 |  ชาด | 1,259,200 | 16,425,864 | 13 |
| 4 |  เซาตูแมอีปริงซีป | 960 | 219,159 | **228** |
| 5 |  สาธารณรัฐคองโก | 341,500 | 5,518,087 | 16 |
| 6 |  สาธารณรัฐประชาธิปไตยคองโก (ซาอีร์เดิม) | **2,322,163** | **89,561,403** | 40 |
| 7 |  ประเทศแอฟริกากลาง | 622,980 | 4,829,767 | 8 |
| 8 |  อิเควทอเรียลกินี | 28,050 | 1,402,985 | 50 |
| 9 |  แองโกลา | 1,246,700 | 32,866,272 | 26 |
| สถิติ | 6,496,820 | 179,595,134 | 27.64 |
|  แอฟริกาใต้ |
| 1 |  นามิเบีย | 823,290 | 2,540,905 | 3 |
| 2 |  บอตสวานา | 566,730 | 2,351,627 | 4 |
| 3 |  เลโซโท | 30,360 | 2,142,249 | **71** |
| 4 |  เอสวาตินี | 17,200 | 1,160,164 | 67 |
| 5 |  แอฟริกาใต้ | **1,213,090** | **59,308,690** | 49 |
| 6 |  ซิมบับเว | 386,850 | 14,862,924 | 38 |
| สถิติ | 3,037,520 | 82,366,559 | 27.12 |
|  แอฟริกาตะวันออก |
| ประเทศ |
| 1 |  บุรุนดี | 25,680 | 11,890,784 | 463 |
| 2 |  คอโมโรส | 1,861 | 869,601 | 467 |
| 3 |  จิบูตี | 23,180 | 988,000 | 43 |
| 4 |  เอริเทรีย | 101,000 | 3,546,421 | 35 |
| 5 |  เอธิโอเปีย | 1,000,000 | **114,963,588** | 115 |
| 6 |  เคนยา | 569,140 | 53,771,296 | 94 |
| 7 |  มาดากัสการ์ | 581,795 | 27,691,018 | 48 |
| 8 |  มาลาวี | 94,280 | 19,129,952 | 203 |
| 9 |  มอริเชียส | 2,030 | 1,271,768 | **626** |
| 10 |  โมซัมบิก | 786,380 | 31,255,435 | 40 |
| 11 |  รวันดา | 24,670 | 12,952,218 | 525 |
| 12 |  ซูดาน | **1,765,048** | 43,849,260 | 25 |
| 13 |  ซูดานใต้ | 610,952 | 11,193,725 | 18 |
| 14 |  เซเชลส์ | 460 | 98,347 | 214 |
| 15 |  โซมาเลีย | 627,340 | 15,893,222 | 25 |
| 16 |  แทนซาเนีย | 885,800 | 59,734,218 | 67 |
| 17 |  ยูกันดา | 199,810 | 45,741,007 | 229 |
| 18 |  แซมเบีย | 743,390 | 18,383,955 | 25 |
| ดินแดน |
| 1 |  มายอต (ฝรั่งเศส) | 375 | 272,815 | 728 |
| 2 |  เรอูว์นียง (ฝรั่งเศส) | 2,500 | 895,312 | 358 |
| สถิติ | 8,045,691 | 474,391,942 | 58.96 |
|  แอฟริกาตะวันตก |
| ประเทศ |
| 1 |  เบนิน | 112,760 | 12,123,200 | 108 |
| 2 |  บูร์กินาฟาโซ | 273,600 | 20,903,273 | 76 |
| 3 |  กาบูเวร์ดี | 4,030 | 555,987 | 138 |
| 4 |  โกตดิวัวร์ | 318,000 | 26,378,274 | 83 |
| 5 |  แกมเบีย | 10,120 | 2,416,668 | 239 |
| 6 |  กานา | 227,540 | 31,072,940 | 137 |
| 7 |  กินี | 245,720 | 13,132,795 | 53 |
| 8 |  กินี-บิสเซา | 28,120 | 1,968,001 | 70 |
| 9 |  ไลบีเรีย | 96,320 | 5,057,681 | 53 |
| 10 |  มาลี | 1,220,190 | 20,250,833 | 17 |
| 11 |  มอริเตเนีย | 1,030,700 | 4,649,658 | 5 |
| 12 |  ไนเจอร์ | **1,266,700** | 24,206,644 | 19 |
| 13 |  ไนจีเรีย | 910,770 | **206,139,589** | **226** |
| 14 |  เซเนกัล | 192,530 | 16,743,927 | 87 |
| 15 |  เซียร์ราลีโอน | 72,180 | 7,976,983 | 111 |
| 16 |  โตโก | 54,390 | 8,278,724 | 152 |
| ดินแดน |
| 1 |  เซนต์เฮเลนา อัสเซนชัน และตริสตันดากูนยา (สหราชอาณาจักร) | 390 | 6,077 | 16 |
| สถิติ | 6,064,060 | 401,861,254 | 66.27 |
| **รวมสถิติสูงสุด** | **29,656,760** | **1,342,635,579** | **45.27** |

## อ้างอิง

## ข้อมูล

* Malone, Jacqui (1996). *Steppin' on the Blues: the Visible Rhythms of African American Dance*. University of Illinois Press. OCLC 891842452.
* Welsh-Asante, Kariamu (2009). *African Dance* (ภาษาอังกฤษ). Infobase Publishing. ISBN 978-1-4381-2427-8.

## อ่านเพิ่ม

*ดูเพิ่มที่ Africa Bibliography*

* Asante, Molefi (2007). *The History of Africa*. US: Routledge. ISBN 978-0-415-77139-9.
* Clark, J. Desmond (1970). *The Prehistory of Africa*. London: Thames and Hudson. ISBN 978-0-500-02069-2.
* Crowder, Michael (1978). *The Story of Nigeria*. London: Faber. ISBN 978-0-571-04947-9.
* Davidson, Basil (1966). *The African Past: Chronicles from Antiquity to Modern Times*. Harmondsworth: Penguin. OCLC 2016817.
* Gordon, April A.; Donald L. Gordon (1996). *Understanding Contemporary Africa*. Boulder: Lynne Rienner Publishers. ISBN 978-1-55587-547-3.
* Khapoya, Vincent B. (1998). *The African experience: an introduction*. Upper Saddle River, NJ: Prentice Hall. ISBN 978-0-13-745852-3.
* Moore, Clark D., and Ann Dunbar (1968). *Africa Yesterday and Today*, in series, *The George School Readings on Developing Lands*. New York: Praeger Publishers.
* Naipaul, V.S. *The Masque of Africa: Glimpses of African Belief*. Picador, 2010. ISBN 978-0-330-47205-0
* Wade, Lizzie (2015). "Drones and satellites spot lost civilizations in unlikely places". *Science*. doi:10.1126/science.aaa7864.

## แหล่งข้อมูลอื่น

ข้อมูลทั่วไป
* ทวีปแอฟริกา ที่เว็บไซต์ Curlie
* African & Middle Eastern Reading Room จาก the United States Library of Congress
* Africa South of the Sahara จาก Stanford University
* The Index on Africa จาก *The Norwegian Council for Africa*
* Aluka Digital library of scholarly resources from and about Africa
* Africa Interactive Map จาก the United States Army Africa

ประวัติศาสตร์
* African Kingdoms
* The Story of Africa จาก BBC World Service
* Africa Policy Information Center (APIC)
* Hungarian military forces in Africa เก็บถาวร 3 พฤศจิกายน 2013 ที่ เวย์แบ็กแมชชีน

สื่อข่าว
* allAfrica.com current news, events and statistics
* *Focus on Africa* วารสารจาก BBC World Service